**ORDONANŢĂ**

**pentru modificarea Legii nr. 152/2020 privind organizarea şi finanţarea serviciilor de promovare a sănătăţii şi prevenire a îmbolnăvirilor**

În temeiul art. 108 din Constituţia României, republicată şi al art. 1, punctul IV poz.6 din Legea nr.193/2023 privind abilitarea Guvernului de a emite ordonanţe,

**Guvernul României adoptă prezenta ordonanţă.**

**Art. I – Legea nr. 152/2020 privind organizarea şi finanţarea serviciilor de promovare a sănătăţii şi prevenire a îmbolnăvirilor, publicată în Monitorul Oficial al României, Partea I, nr. 659 din 24 iulie 2020, se modifică şi se completează după cum urmează:**

**1. Titlul se modifică și va avea următorul cuprins:**

,,**Legea nr. 152/2020 privind promovarea sănătăţii şi prevenire a îmbolnăvirilor’’**

**2. La articolul 1, alineatul (3) se modifică și va avea următorul cuprins:**

,,(3) Activităţile de promovare a sănătăţii şi prevenire a îmbolnăvirilor în rândul populaţiei din România reprezintă un ansamblu de acţiuni intersectoriale, coordonate de către Guvern şi instituţiile abilitate și realizate prin toate tipurile de unităţi sanitare, constituite şi organizate conform legii, împreună cu cetăţenii, familia, societatea în ansamblul ei, pentru creşterea speranţei de viaţă, reducerea deceselor evitabile, precum şi îmbunătăţirea stării de sănătate şi creşterea calităţii vieţii.’’

**3. La articolul 2 literele a), b), f) și g) se modifică și vor avea următorul cuprins:**

**,,**a)principiul echităţii - presupune asigurarea distribuţiei şi a accesului tuturor cetăţenilor, în mod echitabil şi nediscriminatoriu la acest tip de activități, în funcţie de nevoile de sănătate;

b) principiul subsidiarităţii - asigură implementarea deciziilor cât mai aproape de cetăţean, precum şi corelarea activităților de promovarea sănătății și prevenire a îmbolnăvirilor la nivel naţional în concordanţă cu posibilităţile existente la nivel regional sau local;

…

f) principiul integralităţii - reprezintă asigurarea activităților de promovare a sănătății și prevenire a îmbolnăvirilor în mod integrat, prin dezvoltarea unei infrastructuri;

g) principiul eficienţei - reprezintă gestionarea eficientă şi organizată a resurselor alocate activităților de promovare a sănătăţii şi prevenire a îmbolnăvirilor în scopul reducerii costurilor asistenţei medicale curative;

**4. Articolul 4 se modifică și va avea următorul cuprins:**

**Art. 4. -** (1) Activităţile de promovare a sănătăţii şi prevenire a îmbolnăvirilor se realizează pe baza unui Plan naţional de promovare a sănătății și prevenire a îmbolnăvirilor.

(2) Planul naţional de promovare a sănătății și prevenire a îmbolnăvirilor se elaborează pentru o perioadă de 4 ani de către Ministerul Sănătății în colaborare cu ministerele și instituțiile publice cu atribuții în adoptarea și implementarea măsurilor necesare pentru asigurarea unor medii de viață și muncă benefice sănătăţii şi prevenirii îmbolnăvirilor.

(3) Coordonarea procesului de elaborare și, după caz revizuire a planului prevăzut la alin. (1), precum și monitorizarea rezultatelor acestuia revine Ministerului Sănătății.

**5. La articolul 5 alineatul (1), (2) și (4) se modifică și vor avea următorul cuprins:**

,,(1) Activităţile de promovare a sănătăţii şi prevenire a îmbolnăvirilor sunt garantate de stat şi sunt finanţate de la bugetul de stat, prin bugetele ministerelor și instituțiilor publice cu responsabilități în realizarea planului prevăzut la art. 4 alin. (1), de la bugetul Fondului national unic de asigurări sociale de sănătate, de la bugetele locale, din bugetele proiectelor cu finanțare externă nerambursabilă, din donații și sponsorizări, precum și din alte surse legal constituite, potrivit legislației în vigoare.

(2) Fundamentarea, elaborarea și execuția sumelor alocate anual, precum și evaluarea atingerii rezultatelor și a eficienței cheltuielilor efectuate din fonduri publice pentru realizarea planului prevăzut la art. 4 alin. (1) sunt în responsabilitatea fiecărui minister sau instituție implicată în implementarea activităților planului.

…

(4) Alocarea fondurilor de la bugetele prevăzute la alin. (1) pentru activităţile specifice de promovare a sănătăţii şi prevenire a îmbolnăvirilor se va face în corespondenţă cu priorităţile identificate anual, cu fundamentările realizate pentru implementarea activităților planului prevăzut la art. 4 alin. (1) și cu încadrarea în limitele de cheltuieli aprobate anual.’’

**6. La articolul 6 alineatul (1) se modifică și va avea următorul cuprins:**

,,(1) Activităţile de promovare a sănătăţii şi prevenire a îmbolnăvirilor sunt organizate și coordonate de Ministerul Sănătăţii.’’

**7.** **La articolul 6, alineatul (2) se abrogă.**

**8. La articolul 6, alineatul (3) se modifică și va avea următorul cuprins:**

,,(3) În sensul prezentei legi, activitățile de promovare a sănătății și prevenire a îmbolnăvirilor se referă la:

a) promovarea sănătăţii şi educaţia pentru sănătate;

b) analiza, monitorizarea şi evaluarea riscurilor pentru sănătate;

c) reducerea impactului factorilor de risc în populaţia generală şi în grupurile vulnerabile;

d) prevenirea şi combaterea bolilor infectocontagioase;

e) prevenirea şi depistarea precoce a bolilor cronice;

f) modalităţi de organizare a activităţilor de promovare a sănătății și prevenire a îmbolnăvirilor în sistemul de sănătate;

g) activităţi de comunicare şi analiză a politicilor de promovare a sănătăţii şi prevenire a îmbolnăvirilor;

h) activităţi integrative şi multisectoriale referitoare la politici de prevenţie specifice;

i) activităţi de cercetare.’’

**9. La articolul 7 alineatul (1) literele a), c) și f) se modifică și vor avea următorul cuprins:**

,, a) evaluarea principalilor determinanţi ai stării de sănătate şi a abordării acestora în toate politicile publice;

…

c) analiza şi evaluarea nevoilor de sănătate ale populaţiei şi comunităţilor din România;

…

f) elaborarea împreună cu Ministerul Educaţiei a curriculumului de educaţie pentru sănătate.’’

**10. La articolul 7 alineatul (3), litera a) se modifică și va avea următorul cuprins:**

,,a) elaborarea de reglementări privind controlul factorilor de risc;’’

**11. La articolul 7 alineatul (3), litera b) se abrogă.**

**12. La articolul 7 alineatul (4), litera a) se modifică și va avea următorul cuprins:**

**,,**a) asigurarea vaccinurilor pe întreg teritoriul, conform necesităţilor obiective ale României, ţinând cont de recomandările Organizaţiei Mondiale a Sănătăţii;”

**13. La articolul 7 alineatul (4), litera b) se abrogă.**

**14.** **La articolul 7 alineatul (4), litera e) se modifică și va avea următorul cuprins:**

,,e) desfășurarea activităţii de supraveghere epidemiologică pe întreg teritoriul României.’’

**15. La articolul 7 alineatul (5), literele a), b) și c) se modifică și vor avea următorul cuprins:**

,,a) desfăşurarea campaniilor de promovare şi informare a populaţiei generale privind factorii de risc a bolilor cronice şi principalele metode de prevenţie;

b) dezvoltarea de intervenţii aplicabile la nivel individual pentru reducerea factorilor de risc modificabili;

c) desfăşurarea programelor de screening populaţional şi pentru depistarea precoce a bolilor cronice;’’

**16. La articolul 7 alineatul (6), literele c) și d) se modifică și vor avea următorul cuprins:**

**,,**c) identificarea şi implementarea de mecanisme inovative de realizare a activităţilor preventive;

…

d) elaborarea de ghiduri pentru asigurarea şi controlul calităţii pentru activităţile preventive;’’

**17. La articolul 7, alineatul (7) se modifică și va avea următorul cuprins:**

,,(7) Activitatea prevăzută la art. 6 alin. (3) lit. g) se realizează prin:

a) identificarea modalităţilor adecvate de informare şi comunicare către populaţie cu privire la determinanţii stării de sănătate;

b) realizarea de acţiuni de informare şi comunicare a populaţiei şi campanii naţionale privind factorii de risc şi comportamentele la risc şi evaluarea efectelor acestora.’’

**18. La articolul 7, alineatul (8) litera c) se modifică și va avea următorul cuprins:**

,,c) dezvoltarea şi utilizarea de instrumente pentru evaluarea impactului politicilor publice şi proiectelor implementate în comunităţi asupra sănătăţii.’’

**19. Articolele 8 și 10 se abrogă.**

**Art. II** - În termen de 180 de zile de la data intrării în vigoare a prezentei ordonanțe prin hotărâre a Guvernului se aprobă Planul naţional de promovare a sănătății și prevenire a îmbolnăvirilor elaborat conform prevederilor art. 4 alin. (2).

**PRIM-MINISTRU**

**ION - MARCEL CIOLACU**